Xonadonlardan birida sodir bo‘lgan yong‘inni bartaraf etish jarayonida 3 nafar fuqaroning kuygan holdagi jasadi topilgan. FVVning xabar berishicha, 22 dekabr kuni soat 19:15 da Andijon shahar, S.Abdullayev 5-tor ko‘chasida joylashgan yashash uyida yong‘in sodir bo‘layotgani to‘g‘risida Andijon shahar FVBga xabar kelib tushgan. Shunga ko‘ra 4 ta yong‘in-qutqaruv ekipajlari voqea joyiga soat 19:19 da yetib borib, yong‘in soat 19:23 da qurshab olingan va 19:32 da o‘chirilgan. Hodisa natijasida uyning taxminan 70 kv m maydonda tomi, shifti va uy-jihozlari yongan. Yong‘inni bartaraf etish jarayonida 3 nafar fuqaroning kuygan holdagi jasadi topilgan. “Shuningdek hodisa joyiga FVB, IIB, SSB va prokuratura xodimlari yetib borgan. Hozirda yong‘in sababi va moddiy zarar miqdori aniqlanmoqda”, – deyiladi xabarda. Avvalroq, Andijon tumanidagi xonadonda sodir bo‘lgan yong‘in oqibatida bir nafar fuqaro vafot etgani va yana biri shifoxonaga yotqizilgani xabar qilingan edi.